Polisieman-pa fnuik glo kollegas se ‘plan’Foto: SAPD, Facebook Mzoxolo Toto (32) en Khululekani Mndlunya (34), wat albei by die Nyanga-polisiestasie gewerk het, moet weer op 7 April in die hof verskyn. Volgens die klagstaat het Toto en Mndlunya een oggend vroeg in Junie 2013 ŉ motoris, Sisa Yanta, van die pad af getrek en hom van dronkbestuur beskuldig. Die beamptes het glo vir Yanta gesê hulle gaan hom na die Athlone-polisiestasie neem vir ŉ bloedtoets. Hy het glo aan hulle gesê hy moet amper by die werk wees. Die beamptes het toe glo vir Yanta gesê “kom ons praat daaroor” waarna hy hulle glo omkoopgeld van R50 aangebied het. Die beamptes het dit glo as ŉ “belediging” beskou en vir hom gelag. Yanta het toe glo aangebied om meer geld by sy pa te gaan haal waarna die beamptes hom glo na sy ouers se huis gevolg het. Die pa, wat ook ŉ polisiebeampte is, het aan sy twee kollegas gevra hoekom hulle geld soek, waarna hulle glo geantwoord het: “Jou seun weet hoekom”. Die twee beamptes het agterdogtig geraak toe die pa “te veel vrae” gevra het waarna hulle bystand ontbied het. Volgens die klagstaat het sewe polisievoertuie hierna op die toneel opgedaag en is die pa en seun in hegtenis geneem. Die pa is glo ook in die proses aangerand.